Document ID: 32013R0815

ΚΑΝΟΝΙΣΜΌΣ (ΕΕ) αριθ. 815/2013 ΤΗΣ ΕΠΙΤΡΟΠΉΣ
της 27ης Αυγούστου 2013
για την τροποποίηση του κανονισμού (ΕΚ) αριθ. 748/2009 σχετικά με τον κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου την 1η Ιανουαρίου 2006 ή μετά την ημερομηνία αυτή, στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης αεροσκαφών, για να ληφθεί υπόψη η προσχώρηση της Κροατίας στην Ευρωπαϊκή Ένωση
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 18α παράγραφος 3 εδάφιο β),
Εκτιμώντας τα ακόλουθα:
(1)
Η οδηγία 2008/101/ΕΚ του Ευρωπαϊκού Κοινοβουλίου και του Συμβουλίου (2) τροποποίησε την οδηγία 2003/87/ΕΚ, για να περιληφθούν οι αεροπορικές δραστηριότητες στο σύστημα εμπορίας δικαιωμάτων εκπομπής αερίων θερμοκηπίου στην Ευρωπαϊκή Ένωση.
(2)
Ο κανονισμός (ΕΚ) αριθ. 748/2009 της Επιτροπής (3) θεσπίζει κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα, όπως ορίζεται στο παράρτημα I της οδηγίας 2003/87/ΕΚ, την 1η Ιανουαρίου 2006 ή μετά την ημερομηνία αυτή.
(3)
Ο κατάλογος αυτός έχει ως στόχο να μειωθεί η διοικητική επιβάρυνση των φορέων εκμετάλλευσης αεροσκαφών διευκρινίζοντας το αρμόδιο κράτος μέλος που αναλαμβάνει τη ρύθμιση εκάστου εξ αυτών.
(4)
Η ένταξη ενός φορέα εκμετάλλευσης αεροσκαφών στο σύστημα της Ένωσης για την εμπορία δικαιωμάτων εκπομπών εξαρτάται από την απόδοση της εκάστοτε αεροπορικής δραστηριότητας, όπως ορίζει το παράρτημα Ι της οδηγίας 2003/87/ΕΚ, και δεν εξαρτάται από τη συμπερίληψη στον κατάλογο των φορέων εκμετάλλευσης αεροσκαφών που θέσπισε η Επιτροπή βάσει του άρθρου 18α παράγραφος 3 της εν λόγω οδηγίας.
(5)
Η προσχώρηση της Κροατίας στην Ευρωπαϊκή Ένωση την 1η Ιουλίου 2013 και τα κριτήρια που προβλέπονται στο άρθρο 18α παράγραφος 1 της οδηγίας 2003/87/ΕΚ σχετικά με τον καθορισμό εντεταλμένου κράτους μέλους για κάθε φορέα εκμετάλλευσης αεροσκαφών συνεπάγονται ότι ορισμένοι φορείς εκμετάλλευσης αεροσκαφών πρέπει να υπαχθούν στη διαχειριστική αρμοδιότητα της Κροατίας.
(6)
Συνεπώς, ο κανονισμός (ΕΚ) αριθ. 748/2009 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 748/2009 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Αυγούστου 2013.

Labels: 8
18
15
20